钦定古今图书集成/明伦汇编/氏族典/第128卷 > 陈述
## 钦定古今图书集成/明伦汇编/氏族典/第128卷 > 陈述

按《万姓统谱》，“述字宗理，读书工诗，长于吏事。由御史
历官四川左参政。甫至，适流贼聚众劫掠，官兵失利。
述至，推诚布公，招安三百馀人，复擒五十馀人，寘之
于法，其地遂宁。已而德阳贼烧什邡安县，移屯彰明，
述统官军为正兵，以当贼冲。复出奇兵，俾人自为战，
所获财畜即以充赏。不旬日，渠寇授首，馀党悉平。”初，
蜀地之民不知力本，述凡巡历，劝课农桑，教之树艺，
自是民用饶裕。复著为书，名《农桑风化录》，刻之蜀中。